FI Euroopan unionin virallinen lehti C 353/14

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2012/C 353/08

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”TRAVIA DA BEIRA BAIXA”

EY-N:o: PT-PDO-0005-0848-10.01.2011

SMM ( ) SAN ( X )

1. Nimi:

”Travia da Beira Baixa”

2. Jäsenvaltio tai kolmas maa:

Portugali

3. Maataloustuotteen tai elintarvikkeen kuvaus:

3.1 Tuotelaji:

Luokka 1.4 – Muut eläinperäiset tuotteet (maitotuotteet)

3.2 Kuvaus 1 kohdassa nimetystä tuotteesta:

Travia da Beira Baixa on tuote, joka on saatu saostamalla lämpökäsittelyn avulla Queijos da Beira Baixa -juustojen (Queijo de Castelo Branco (SAN), Queijo Amarelo da Beira Baixa (SAN)), Queijo Picante da Beira Baixa (SAN) valmistuksessa syntyneen heran sisältämiä proteiineja (laktalbumiini ja laktoglobuliini). Kyseessä on ilman käymistä valmistettu tuoretuote, johon on lisätty hieman lämmitettyä heraa ja joka on rakenteeltaan pehmeää ja vaihtelevassa määrin paksua.

a) Kemialliset ominaisuudet

Tuote on koostumukseltaan epäyhtenäinen, koska se on valmistettu kahden eri märehtijälajin – lampaan ja vuohen – maidosta ja kahdesta eri tyyppisestä ja eri tavalla valmistetusta juustosta. Ohjeellisesti voidaan esittää seuraavanlainen koostumus:

Kosteuspitoisuus: 70–80 %

Kokonaisrasvapitoisuus: 5–9 g/100 g:ssa tuotetta

Kokonaisproteiinipitoisuus: 4–7 g/100 g:ssa tuotetta

Tuhkapitoisuus: 0,6–1,4 g/100 g:ssa tuotetta.

b) Fysikaaliset ominaisuudet

Muoto: Travia da Beira Baixan muoto vaihtelee. Koska tuote on paksuudeltaan vaihtelevaa, sen muoto riippuu kulloisenkin säilytysastian muodosta.

Rakenne: Tuote on rakenteeltaan pehmeä, irtonainen, rakeinen ja väriltään valkoinen.

Maku ja aromi: Tuote on maultaan makeahkon maitoinen ja miellyttävän tuoksuinen, helposti suussa sulava.

3.3 Raaka-aineet (ainoastaan jalostetut tuotteet):

Travia da Beira Baixan valmistukseen käytetään Queijos da Beira Baixa -juustojen valmistuksesta saatua heraa, puhdasta vettä sekä lampaan tai vuohen raakamaitoa.

3.4 Rehu (ainoastaan eläinperäiset tuotteet):

Sallittu kasvatusmenetelmä on perinteinen laajaperäinen kasvatus. Ruokinta perustuu luonnonrehuun tai alueen maaperä- ja ilmasto-oloihin sopeutuneilla laidunkasveilla parannettuun rehuun, jota täydennetään niukempina aikoina heinällä ja oljilla.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Travia da Beira Baixa on suojatulla alkuperänimityksellä varustettujen Queijos da Beira Baixa -juustojen valmistuksesta saatu sivutuote. Sen raaka-aine on mikrobiologisesti erittäin pilaantumisaltis ja herkkä ja edellyttää, että jalostaminen ja pakkaaminen tehdään välittömästi. Tämän vuoksi Travia da Beira Baixan koko tuotantoprosessin, pakkaaminen mukaan luettuna, on tapahduttava samoissa laitoksissa kuin suojatulla alkuperänimityksellä varustettujen Queijos da Beira Baixa -juustojen valmistus ja näin ollen myös samalla maantieteellisellä alueella. Ainoastaan näin voidaan estää perättäisistä ja/tai ajallisesti liian myöhäisistä käsittelytoimenpiteistä johtuva laadun ja aitouden heikkeneminen, joka olisi tuottajien ja kuluttajien etujen vastaista.

3.6 Viipalointia, raastamista, pakkaamista jne. koskevat erityiset säännöt:

Vaikka Travia da Beira Baixan tuotanto tapahtuu korkeassa lämpötilassa, sen korkea proteiini-, laktoosi- ja vesipitoisuus edistää mikro-organismien kehittymistä valmistuksen jälkeisen käsittelyn aikana. Tällaiset laadulliset ja määrälliset muutokset mikrobikasvustossa ilmenevät fysikaalis-kemiallisten ominaisuuksien muuttumisena ja vaikuttavat ratkaisevasti loppukuluttajan suhtautumiseen.

Sen vuoksi Travia da Beira Baixan pakkaamiseen käytettävien tai sen kanssa kosketuksessa olevien materiaalien on oltava turvallisia ja sisältöön reagoimattomia; sallittuja ovat tyhjiöpakkaaminen tai muut sellaiset menetelmät, joilla voidaan todistettavasti varmistaa tuotteen säilymisedellytykset ja laatu.

3.7 Merkintöjä koskevat erityiset säännöt:

Lainsäädännössä edellytettyjen tietojen ja jäljempänä kuvatun tuotteen erityistunnuksen

lisäksi Travia da Beira Baixan päällysmerkinnöissä on tarjontamuodosta riippuen oltava seuraavat tiedot:

— tuottajan nimi tai toiminimi ja osoite,

— tuottajan terveysmerkki,

— varmennusmerkki,

— EU:n tunnus.

4. Maantieteellisen alueen tarkka rajaus:

Maantieteellinen alue, jolla raaka-aineet tuotetaan ja tuote jalostetaan ja pakataan, on sama kuin Beira Baixa -juustojen tuotantoalue, toisin sanoen seuraavat kunnat: Belmonte, Castelo Branco, Fundão, Idanha-a-Nova, Mação, Oleiros, Penamacor, Proença-a-Nova, Sertã, Vila de Rei ja Vila Velha de Ródão; sekä seuraavat piirit Covilhãn kunnassa: Aldeia de São Francisco, Aldeia do Souto, Barco, Boidobra, Casegas, Conceição, Covilhã, Dominguiso, Ferro, Orjais, Ourondo, Peraboa, Peso, Santa Maria, São Jorge da Beira, São Martinho, São Pedro, Sobral de São Miguel, Teixoso, Tortosendo, Vale Formoso ja Vales do Rio.

5. Yhteys maantieteelliseen alkuperään:

5.1 Maantieteellisen alueen erityisyys:

Alueelle ominainen perinteinen laajaperäinen kasvatusmenetelmä liittyy läheisesti paikalliseen ilmastoon ja maaperään, jotka vaikuttavat merkittävästi rehukasvilajien kehittymiseen. Alueen ilmaston erityispiirteitä ovat korkea vuotuinen keskilämpötila, pitkät, kuumat ja kuivat kesät, leudot ja keskimäärin suhteellisen vähäsateiset talvet, joiden aikana esiintyy toisinaan hallaa. Hallitseva ominaisuus on kuivuus, joka tosin lievenee siirryttäessä etelästä pohjoiseen ja idästä länteen.

Hiekkaisen maaperän luonnonlaitumet muodostuvat korkea- ja nopeakasvuisista heinäkasveista (Agrostis, Poa jne.) sekä laidunarvoltaan merkityksellisemmistä yksivuotisista palkokasveista (Ornitopus, Trifolium Cherleri, Trifolium Arvense jne.). Graniittiperäisillä irtonaisen maa-aineksen muodostamilla alueilla laitumet koostuvat yksivuotisista pienikasvuisista heinäkasveista (Vulpia, Periballia) sekä eräistä palkokasveista, joiden laidunarvo on vähäinen (Trifolium angustifolium, Trifolium Stellatum). Tällaiset laitumet ovat heikkolaatuisia ja vähän tuottavia. Sellaisilla liuskekiviperäisillä alueilla, joiden vedenpidätyskyky on hyvä, laitumet ovat kohtuullisen hyvälaatuisia, ja niillä kasvaa erityisesti yksi- ja monivuotisia heinäkasveja (Lolium spp.). Palkokasvien (Trifolium spp., Ornithopus) laidunarvo on yleensä merkittävä.

5.2 Tuotteen erityisyys:

Tuotteen erityisyys ja erityisominaisuudet johtuvat raaka-aineista ja valmistusmenetelmästä. Travia da Beira Baixa saadaan jalostamalla Queijos da Beira Baixa -juustojen valmistuksesta peräisin olevaa heraa, joka valutetaan juustouman jäämien (repiso) poistamiseksi. Mikäli maito on käsitelty suolavedessä, lisätään tarvittaessa vettä. Sen jälkeen hera kuumennetaan 80–90 celsiusasteeseen ja sitä sekoitetaan koko ajan hitaasti, kunnes saostuminen alkaa kevyiden hiutaleiden muodostuessa pinnalle. Lämpötilaa alennetaan ja sekoittaminen keskeytetään kunnes lähestytään kiehumispistettä; tämä vaihe kestää 15–30 minuuttia. Paremman tuotoksen ja kiinteämmän massan aikaansaamiseksi lisätään usein juuri ennen kiehumista hieman lampaan- tai vuohenmaitoa. Sen jälkeen massa nostetaan reikäkauhalla saostamisastiasta ja siirretään säilytysastioihin, joissa siihen sekoitetaan hieman lämmitettyä heraa, jolloin syntyy tuotteen jossain määrin paksu rakenne.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Travia da Beira Baixan valmistuksessa raaka-aineena käytettävien Queijos da Beira Baixa -juustojen tuotantoon tarkoitetun lampaan- ja vuohenmaidon on oltava peräisin yksinomaan maantieteellisellä tuotantoalueella sijaitsevilta tiloilta. Sallittu kasvatusmenetelmä on perinteinen laajaperäinen kasvatus pienissä katraissa. Eläimet viettävät suurimman osan päivästä laitumella ja palaavat illan tullen lypsettäviksi lampolaan, jossa ne viettävät yönsä etenkin talvisaikaan.

Ruokinta perustuu luonnonrehuun tai alueen maaperä- ja ilmasto-oloihin sopeutuneilla laidunkasveilla parannettuun rehuun. Rehukasvien viljely heinän tuotantoa ja laiduntamista varten on aina ollut yleinen käytäntö kaikkialla alueella. Sen vuoksi siellä laiduntavat lampaat ja vuohet tuottavat maitoa, jonka erityisominaisuuksien sekä jalostamiseen ja pakkaamiseen liittyvien menetelmien ja osaamisen ansiosta saadaan aikaan muista erottuvia tuotteita, jotka kuluttajat tunnistavat ja yhdistävät alkuperäalueen nimeen.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

http://www.gpp.pt/valor/ce_travia_bb.pdf

(1) EUVL L 93, 31.3.2006, s. 12.